A Bizottság 98/16/EK huszonkettedik irányelve

(1998. március 5.)

a kozmetikai termékekre vonatkozó tagállami jogszabályok közelítéséről szóló 76/768/EGK tanácsi irányelv II., III., VI. és VII. mellékletének a műszaki fejlődéshez történő hozzáigazításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 97/45/EK bizottsági irányelvvel [1] módosított, a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvre [2] és különösen a 8. cikke (2) bekezdésére,

mivel a 97/1/EK bizottsági irányelv [3] óvintézkedésként ideiglenesen betiltotta a szarvasmarha-, juh- és kecskeszövetek és ezeknek az állatoknak az agyvelejéből, gerincvelőjéből és szeméből származó folyadékok, illetve az ezekből nyert alkotórészek használatát; ezt az irányelvet az alapjául szolgáló elemek vizsgálatát követően szükséges felülvizsgálni, és a tudományos ismeretek fejlődésének figyelembevételével általánosan kiigazítani;

mivel a fertőző szivacsos agyvelőbántalommal kapcsolatos veszélyes anyagok használatának tilalmáról szóló, 1997. július 30-i 97/534/EK bizottsági határozat [4] megállapítja a veszélyes anyagokat, rendelkezik azok teljes megsemmisítéséről, és megtiltja a Közösségbe irányuló importjukat;

mivel a 76/768/EGK irányelv megköveteli a tagállamoktól annak biztosítását, hogy kizárólag olyan kozmetikai termékek kerüljenek forgalomba az Unió területén, amelyek megfelelnek az ezen irányelvben foglalt rendelkezéseknek, és különösen a tagállamok megtiltják a II. mellékletben felsorolt anyagokat tartalmazó kozmetikai termékek forgalomba hozatalát;

mivel ezek a rendelkezések minden kozmetikai termékre vonatkoznak, amelyeket a Közösségben forgalomba hoznak, függetlenül a termék eredetétől vagy a benne foglalt összetevőktől; mivel ezáltal ellenőrizhető és igazolható azoknak a közösségi jogszabályoknak a betartása, amelyek a Közösség területére behozott kozmetikai termékekre, azok összetevőire és félkész termékekre vonatkoznak;

mivel a 76/768/EGK irányelvet módosítani kell, hogy illeszkedjék a veszélyt jelentő anyagokról szóló 97/534/EK határozatban foglalt listához;

mivel a kozmetológiai tudományos bizottság 1997. június 24-i véleménye megállapította, hogy a kozmetikai termékek gyártásában használt faggyúszármazékok, mint például a zsírsavak, a glicerin, a zsírsavészterek és szappanok, biztonságosnak tekinthetők, feltéve, hogy azokat legalább, a meghatározottak szerint, szigorúan hitelesített módszerekkel nyerték, és hogy egyéb faggyúszármazékok, mint például a fent említett származékokból nyert és azt követően feldolgozott zsíralkoholok és zsíramidok, biztonságosnak tekinthetők;

mivel a fent említett tudományos vélemény szerint mentesség nyújtható a faggyúszármazékokra; ez a mentesség egyéb faggyúszármazékokra is vonatkozik, mint pl. a zsíralkoholokra, a zsíraminokra és a zsíramidokra, és a fent említett, a mellékletben megjelölt módszerek szerint gyártott és további utólagos kezelések alá vetett anyagokra;

mivel az ezen irányelv által előírt intézkedések összhangban vannak a kozmetikaitermék-ágazat kereskedelme technikai akadályainak felszámolásáról szóló irányelvek műszaki fejlődéshez történő hozzáigazításával foglalkozó bizottság véleményével;

mivel a tagállamoknak jogukban áll a 97/1/EK irányelv szerint elfogadott rendelkezéseket 1998. április 1-jéig hatályban tartani,

ELFOGADTA EZT AZ IRÁNYELVET:

1. cikk

A 76/786/EGK irányelv a melléklet szerint módosul.

2. cikk

A tagállamok meghoznak minden szükséges intézkedést annak biztosítására, hogy 1998. április 1-jétől a mellékletben meghatározott anyagokat tartalmazó kozmetikai termékeket ne hozzanak forgalomba. Ez nem vonatkozik az 1998. április 1. előtt gyártott termékekre. A tagállamok 1998. április 1-jéig hatályban tarthatják a 97/1/EK irányelv végrehajtására hozott intézkedéseket.

3. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1998. április 1-jéig megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

4. cikk

Ez az irányelv az Európai Közösségek Hivatalos Lapjában való kihirdetését követő harmadik napon lép hatályba.

5. cikk

Ennek az irányelvnek a tagállamok a címzettjei.

Kelt Brüsszelben, 1998. március 5-én.

a Bizottság részéről

Martin bangemann

a Bizottság tagja

[1] HL L 196., 1997.7.24., 77. o.

[2] HL L 262., 1976.9.27., 169. o.

[3] HL L 16., 1997.1.18., 85. o.

[4] HL L 216., 1997.8.8., 95. o.

--------------------------------------------------

MELLÉKLET

A 76/768/EGK irányelv II. mellékletének 419-es hivatkozási száma a következőképpen módosul:

"419. a) a koponya és a benne foglalt agy, szem, mandula és gerincvelő:

- 12 hónapnál idősebb szarvasmarhaféléknél,

- juh- és kecskeféléknél, amelyek 12 hónaposnál idősebbek vagy amelyeknek maradandó fogai bújtak elő az ínyből és az ezekből nyert alkotórészek;

b) a juh- és kecskefélék lépe és az azokból nyert alkotórészek.

A faggyúszármazékokat azonban fel lehet használni, feltéve, hogy a gyártó a következő módszereket alkalmazza, és szigorúan validálja:

- Átészterezés vagy hidrolízis legalább: 200 °C-on, 40 bar (40000 hPa) nyomáson 20 percig (glicerin, zsírsavak és zsírészterek),

- Szappanosítás NaOH 12M-el (glicerin és szappan):

- Szakaszos eljárás: 95 °C-on három órán át

vagy

- Folyamatos eljárás: 140 °C-on két bar nyomás mellett (2000 hPa) nyolc percig vagy ezzel egyenértékű feltételek mellett."

--------------------------------------------------